ሱዳናውያን ታላቁ የኢትዮጵያ ሕዳሴ ግድብ ከጎርፍ አደጋ እንደሚታደጋቸው እየጠበቁ ነው፡፡
ባሕር ዳር፡ ሕዳር 08/2012 ዓ.ም (አብመድ) ለ60 ዓመቱ ሱዳናዊ አርሶ አደር ኦስማን ኢድሪስ የዓባይ ወንዝ አመፀኛ ነው፤ የወንዙ ውኃ መጠን ሳይታሰብ ይጨምርና የአርሶ አደሮችን ሰብልና ቤታቸውን ያጥለቀልቃል፤ ጠራርጎም ይወስዳል፡፡“ዛሬ ምሽቱን የወንዙ የውኃ መጠን አነስተኛ ሊሆን ይችላል፤ ነገ ሳይታሰብ ሞልቶ ቤቶችን ሊያጥለቀልቅ ይችላል፤ ሞገደኛ ወንዝ ነው” ብለዋል ኢድሪስ አስተያዬት ሲሰጡ፡፡እንዲህ ሳይታሰብ ቤት እና ንብረታቸውን እያጥለቀለቀ ላሳቀቃቸው ለእነ አርሶ አደር ኢድሪስ ኢትዮጵያ በዓባይ ወንዝ ላይ እየገነባች ያለችው ግድብ ሱዳንን ከጎርፍ መጥለቅለቅ እንደሚገላግል አርሶ አደሮቹ ተስፋ አድርገዋል፡፡
በዚህ ዓመት ብቻ ዓባይ ሱዳን መሬት ላይ ባስከተለው ጎርፍ ከ60 በላይ ሰዎችን ሕይወት ነጥቋል፤ 12 ደግሞ ቆስለዋል፡፡ ወንዙ በግብፅ በኩል እስከ ሜዴትራንያን ባሕር ድረስ በሚያደርገው ጉዞ በተለይ ከካርቱም በታች የከፋ ጉዳት ያደርሳል፡፡ በካርቱም ወጣ ብላ በወንዙ ዳርቻ ጁርፌ ጋርብ በተሰኘች ትንሽ መንደር ለሚኖሩ ለእነእድሪስ ስጋቱ ትልቅ ነው፡፡እነ አርሶ አደር እድሪስ በግድቡ እውን መሆን ተስፋ ያድርጉ እንጂ ግብጽ ግንባታው ከተጀመረ 2012 (እ.አ.አ) የውኃውን መጠን ይቀንስብኛል እያለች ስጋቷን እየገለጸች ነው፡፡ የግብጽ 90 በመቶ የንፁህ መጠጥ ውኃ እና የመስኖ እርሻ ሥራ በዓባይ ወንዝ ውኃ ጥገኛ ነው፡፡ በ1929 እና 1959 (እ.አ.አ) በወንዙ አጠቃቀም ላይ የተደረጉ ስምምነቶችን እንደ ማረጋገጫ በማንሳትም የታሪካዊ ባለመብትነት ጥያቄ ታነሳለች፤ ዳሩ ስምምነቶቹ ኢትዮጵያ ያልተሳፈችባቸውና የማትቀበለው ቢሆንም፡፡ጉዳዩን ለመፍታት በርካታ ዙሮች ከተሄዱ በኋላ ባለፈው ወር በአሜሪካ ዋሽንግተን በግብፅ፣ በኢትዮጵያ እና በሱዳን መካከል አዲስ መግባባት ላይ ተደርሷል፡፡ ግድቡን ኢትዮጵያ አሁንም በርካታ የኤሌክትሪክ ኃይል ያላገኘ ሕዝቧን ተጠቃሚ ለማድረግና ለኢኮኖሚያዊ ዕድገቷ አስፈላጊ እንደሆነ አጥብቃ በመረዳት ከአራት ቢሊዮን የአሜሪካን ዶላር በላይ መድባ እየገነባች ነው፡፡የሱዳን አርሶ አደሮች ደግሞ ግድቡ ካልታሰበ ጎርፍ አደጋ እንደሚታደጋቸው ተስፋ አድርገውበታል፡፡ ባለፉት ዓመታት በዓባይ ወንዝ ዳርቻ እርሻዎች ባለቤት የሆኑት እንደ ኢድሪስ ያሉ አርሶ አደሮች የጎርፍ መጥለቅለቅ የሚፈጥረው ደለል የሰብል እርሻቸውን ወደ እንስሳት መኖ እንዲቀይሩ አስገድዷቸዋል፡፡ሌላው ችግር ደግሞ ጡብ ሠሪዎች በወንዙ ዳርቻ ጡቡን ለመጥበስ በሚያደርጉት ሂደት ሰብሎች ላይ ጉዳት የሚያደርስ ጭስ ይፈጥራሉ፡፡ እናም “ፍራፍሬዎችንና አትክልቶችን ከማልማት ወደ የእንስሳት መኖነት ለመለወጥ ተገድደናል” ይላሉ አርሶ አደሩ እንድሪስ፡፡እናም በጎርፉ ምክንያት በዓመት አንድ ጊዜ ብቻ እና የተወሰኑ ሰብል ዓይቶችን ብቻ ለማምረት ተገድደዋል፡፡ የወንዙ ፍሰት የተስተካከለ ቢሆን ግን የተሻለ የእርሻ ሥራ ይሠራ ነበር ባይ ናቸው፡፡ “ለሰብል እርሻችን እናቅዳለን፣ ለአካባቢዉም ለገበያውም የተሻለ ይሆን ነበር፤ ትርፋማ እንሆን ነበርም” ብለዋል፡፡